KIRJALLINEN KYSYMYS E-0119/98

esittäjä(t): Alonso Puerta (GUE/NGL) , Laura González Álvarez (GUE/NGL) , Ludivina García Arias (PSE) ja Fernando Morán López (PSE) komissiolle

(30. tammikuuta 1998)

Aihe: Hiilentuotannon supistukset Espanjan kaivosalueilla

Teollisuusministeriö ja ammattiyhdistysliike eivät ole päässeet sopimukseen, jolla hiilentuotantoa koskeva suunnitelma voitaisiin toteuttaa kokonaan, mikä aiheuttaa syvää huolta yhteiskunnassa.

Euroopan komissio torjui kaivosteollisuuden uudelleenjärjestämistä koskevan suunnitelman. Se synnytti suurta levottomuutta Asturiasin kaivosalueilla, sillä ankaran sopeutuksen jatkamisella ja kaivosalan myymisellä olisi tuhoisa vaikutus jo nyt lamaantuneilla kaivosseuduilla ja se antaisi tappavan iskun Asturiasin elvyttämiselle.

Viimeisten kymmenen vuoden aikana Asturias on joutunut kärsimään muun maan kaivosteollisuutta enemmän valtion tukeman tuotannon vähentymisestä ja henkilöstön supistuksista. Energiapolitiikka kuuluu jäsenvaltioiden yksinomaiseen toimivaltaan.

1. Katsooko komissio, että Espanjan hallituksen pitäisi asettua tukemaan kaivosseutujen elvyttämistä eikä teeskennellä, että EU päättää Espanjan ja Asturiasin kaivosteollisuuden tulevaisuudesta?

2. Miten aluehallinnon pitäisi komission mielestä toimia, jotta pitkällä aikavälillä säilytettäisiin tuotannon ja työllisyyden mahdollisimman korkea taso kaivosteollisuudessa, sillä ovathan ne välttämätön edellytys kaivosseutujen ja Asturiasin talouden elvyttämiseksi ja monipuolistamiseksi?

Komission jäsenen Christos Papoutsisinkomission puolesta antama vastaus

(16. maaliskuuta 1998)

Vastauksena parlamentin jäsenten esittämään kysymykseen, joka koskee hallitusten kantaa hiilikaivosalueiden elvyttämiseen, komissio muistuttaa jatkavansa yhdessä jäsenvaltioiden kanssa ohjelmia, joilla tähdätään rakenneuudistuprosessin jälkeen työttömäksi jääneen työvoiman uudelleenkouluttamiseen. Nämä aluepolitiikan toimet saavat hiilikaivosalueilla erityistukea yhteisön RECHAR-aloitteesta. Lisäksi yhteisö myöntää uudelleensopeuttamiseen EHTY:n tukea lieventääkseen rakenneuudistuksesta työntekijöille aiheutuvia sosiaalisia seurauksia. Näitä tukia täydennetään kaivostyöläisten hyväksi ns. hiilialan sosiaalisilla tukitoimenpiteillä, jotka on äskettäin vahvistettu uudelleen.

Mitä tulee yhteisön ja hallitusten keskinäisiin rooleihin päätettäessä hiiliteollisuuden tulevaisuudesta ja energiapolitiikasta, komissiolla on jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä tehdyn päätöksen N:o 3632/93/EY(1) nojalla valtuudet hyväksyä tuet, jotka jäsenvaltiot aikovat myöntää hiiliteollisuudelle. Komissio huolehtii tukia hyväksyessään siitä, että jäsenvaltioiden kanssa tehdään yhteistyötä niiden oman toimivallan rajoissa. Niinpä komissio työskentelee yhteistyössä myös Espanjan keskus- ja aluehallinnon viranomaisten kanssa päätöksissä, jotka koskevat Espanjan ja Asturian hiiliteollisuuden tulevaisuutta, sekä hiilikaivosalueiden (myös Asturian hiilikaivosalueen) elvyttämisessä ja niiden talouden monipuolistamisessa.

Komissio ymmärtää, että muutokset kriisissä olevilla teollisuussektoreilla aiheuttavat sosiaalisista syistä huolta asianomaisilla alueilla. Tämän vuoksi komissio on poikkeustapauksissa antanut jäsenvaltioille mahdollisuuden myöntää tukea, jonka turvin yritykset voivat jatkaa toimintaansa, vaikka niiltä puuttuisivatkin taloudellisen elinkelpoisuuden näkymät. Samaan aikaan yritysten toimintaa on kuitenkin asteittain ja jatkuvasti supistettava.

Toisin kuin kysymyksessä mainitaan, komissio ei ole hylännyt suunnitelmaa hiiliteollisuuden rakenneuudistuksesta. Komissio ottaa asiaan kantaa myöhemmin, kun tarvittavat selvitykset on tehty. Tässä yhteydessä komissio on pyytänyt tietoja Espanjan hallitukselta ja antanut sille tarvittavat suositukset voidakseen antaa lausuntonsa. Tietojen ja suositusten antamisella noudatetaan päätöksessä N:o 3632/93/EY vahvistettuja yleisiä ja erityisiä tavoitteita, jotka koskevat nykyaikaistamis-, rakennemuutos- ja järkeistämissuunnitelmia sekä toiminnan supistamissuunnitelmia, jotka jäsenvaltioiden on toteutettava jakson 1.1.1994-23.7.2002 aikana.

(1) EYVL L 329, 30.12.1993.